CELEX: 32007D0670
Language: lt
Date: 1191196800000
Title: 2007 m. spalio 1 d. Tarybos sprendimas 2007/670/BUSP dėl Europos Sąjungos ir Naujosios Zelandijos susitarimo dėl Naujosios Zelandijos dalyvavimo Europos Sąjungos policijos misijoje Afganistane (EUPOL AFGHANISTAN) sudarymo

18.10.2007   
            
            
               LT
            
            
               Europos Sąjungos oficialusis leidinys
            
            
               L 274/17
            
         TARYBOS SPRENDIMAS 2007/670/BUSP
   2007 m. spalio 1 d.
   dėl Europos Sąjungos ir Naujosios Zelandijos susitarimo dėl Naujosios Zelandijos dalyvavimo Europos Sąjungos policijos misijoje Afganistane (EUPOL AFGHANISTAN) sudarymo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 24 straipsnį,
   atsižvelgdama į pirmininkaujančios valstybės narės rekomendaciją,
   kadangi:
   
               (1)
            
            
               2007 m. gegužės 30 d. Taryba priėmė Bendruosius veiksmus 2007/369/BUSP dėl Europos Sąjungos policijos misijos Afganistane (EUPOL AFGHANISTAN) (1) įsteigimo.
            
         
               (2)
            
            
               Bendrųjų veiksmų 2007/369/BUSP 12 straipsnio 5 dalyje numatyta, kad išsamūs susitarimai dėl trečiųjų valstybių dalyvavimo įforminami susitarimu, laikantis Sutarties 24 straipsnio.
            
         
               (3)
            
            
               2004 m. rugsėjo 13 d. Taryba įgaliojo pirmininkaujančią valstybę narę, kuriai prireikus padeda Generalinis sekretorius-vyriausiasis įgaliotinis, būsimų ES civilinių krizių valdymo operacijų atveju pradėti derybas su trečiosiomis valstybėmis siekiant sudaryti susitarimą, remiantis pavyzdiniu Europos Sąjungos ir trečiosios valstybės susitarimu dėl trečiosios valstybės dalyvavimo Europos Sąjungos civilinio krizių valdymo operacijoje. Tuo remdamasi pirmininkaujanti valstybė narė derėjosi dėl Susitarimo su Naująja Zelandija dėl jos dalyvavimo Europos Sąjungos policijos misijoje Afganistane (EUPOL AFGHANISTAN).
            
         
               (4)
            
            
               Šis Susitarimas turėtų būti patvirtintas,
            
         NUSPRENDĖ
   1 straipsnis
   Europos Sąjungos vardu patvirtinamas Europos Sąjungos ir Naujosios Zelandijos susitarimas dėl Naujosios Zelandijos dalyvavimo Europos Sąjungos policijos misijoje Afganistane (EUPOL AFGHANISTAN).
   Susitarimo tekstas pridedamas prie šio sprendimo.
   2 straipsnis
   Tarybos pirmininkas yra įgaliojamas paskirti asmenį (-is), įgaliotą (-us) pasirašyti Susitarimą, kad jis taptų privalomas Europos Sąjungai.
   3 straipsnis
   Šis sprendimas įsigalioja jo priėmimo dieną.
   4 straipsnis
   Šis sprendimas skelbiamas Europos Sąjungos oficialiajame leidinyje.
   
      Priimta Liuksemburge, 2007 m. spalio 1 d.
      
         
            Tarybos vardu
         
         
            Pirmininkas
         
         M. LINO
      
   
   
      (1)  OL L 139, 2007 5 31, p. 33.
    ---documentbreak--- 
   
               18.10.2007   
            
            
               LT
            
            
               Europos Sąjungos oficialusis leidinys
            
            
               L 274/18
            
         VERTIMAS
   Europos Sąjungos ir Naujosios Zelandijos
   SUSITARIMAS
   dėl Naujosios Zelandijos dalyvavimo Europos Sąjungos policijos misijoje Afganistane (EUPOL AFGHANISTAN)
   EUROPOS SĄJUNGA (ES)
   ir
   NAUJOJI ZELANDIJA,
   toliau – Šalys,
   ATSIŽVELGDAMOS Į:
   
               —
            
            
               tai, kad 2007 m. gegužės 30 d. Europos Sąjungos Taryba priėmė Bendruosius veiksmus 2007/369/BUSP dėl Europos Sąjungos policijos misijos Afganistane įkūrimo (EUPOL AFGHANISTAN),
            
         
               —
            
            
               Naujajai Zelandijai skirtą pakvietimą dalyvauti EUPOL AFGHANISTAN,
            
         
               —
            
            
               Naujosios Zelandijos sprendimą dalyvauti EUPOL AFGHANISTAN,
            
         
               —
            
            
               Politinio ir saugumo komiteto sprendimą priimti Naujosios Zelandijos įnašą į EUPOL AFGHANISTAN,
            
         SUSITARĖ:
   1 straipsnis
   Dalyvavimas operacijoje
   1.   Naujoji Zelandija prisideda prie Bendrųjų veiksmų 2007/369/BUSP ir bet kokių bendrųjų veiksmų arba sprendimų, kuriais Europos Sąjungos Taryba nusprendžia pratęsti EUPOL AFGHANISTAN, pagal šio Susitarimo nuostatas ir visus būtinus įgyvendinimo susitarimus.
   2.   Naujosios Zelandijos dalyvavimas EUPOL AFGHANISTAN neriboja Europos Sąjungos sprendimų priėmimo autonomiškumo.
   3.   Naujoji Zelandija užtikrina, kad jos EUPOL AFGHANISTAN dalyvaujantis personalas vykdytų savo misiją, vadovaudamasis:
   
               —
            
            
               Bendraisiais veiksmais 2007/369/BUSP ir galimais vėlesniais daliniais pakeitimais,
            
         
               —
            
            
               operacijos planu,
            
         
               —
            
            
               įgyvendinimo priemonėmis.
            
         4.   Naujosios Zelandijos į EUPOL AFGHANISTAN komandiruotas personalas vykdo savo pareigas ir elgiasi atsižvelgdamas tik į EUPOL AFGHANISTAN interesus.
   5.   Naujoji Zelandija laiku informuoja EUPOL AFGHANISTAN misijos vadovą ir Europos Sąjungos Tarybos Generalinį sekretoriatą apie bet kokį jos įnašo į EUPOL AFGHANISTAN pakeitimą.
   6.   Naujosios Zelandijos kompetentinga įstaiga atlieka į EUPOL AFGHANISTAN komandiruoto personalo sveikatos patikrinimą, skiepijimą ir išduoda tinkamumą eiti pareigas patvirtinantį medicininį pažymėjimą. Į EUPOL AFGHANISTAN komandiruotas personalas pateikia šio pažymėjimo kopiją.
   2 straipsnis
   Personalo statusas
   1.   Nepažeidžiant jokių Naujosios Zelandijos Vyriausybės ir Afganistano Islamo Respublikos Vyriausybės susitarimų, Naujosios Zelandijos į EUPOL AFGHANISTAN paskirto personalo statusą reglamentuoja Europos Sąjungos ir Afganistano Islamo Respublikos susitarimas dėl misijos statuso.
   2.   Neribojant 1 dalyje nurodyto Susitarimo taikymo, Naujoji Zelandija turi jurisdikciją savo personalo, dalyvaujančio EUPOL AFGHANISTAN, atžvilgiu.
   3.   Naujoji Zelandija yra atsakinga už bet kokias su dalyvavimu EUPOL AFGHANISTAN susijusias pretenzijas, pateikiamas jos personalo, susijusias su jos personalu arba pateikiamas dėl jos personalo. Naujoji Zelandija yra atsakinga už bet kokio proceso, ypač teisinio ar drausminio, pradėjimą bet kuriam savo personalo nariui pagal savo įstatymus ir kitus teisės aktus.
   4.   Naujoji Zelandija įsipareigoja pateikti deklaraciją dėl pretenzijų bet kuriai valstybei, dalyvaujančiai EUPOL AFGHANISTAN, atsisakymo ir tai padaryti pasirašydama šį Susitarimą. Tokios deklaracijos pavyzdys pridedamas prie šio Susitarimo.
   5.   Europos Sąjunga įsipareigoja užtikrinti, kad valstybės narės pateiktų deklaracijas dėl pretenzijų dėl Naujosios Zelandijos dalyvavimo EUPOL AFGHANISTAN atsisakymo ir tai padarytų pasirašant šį Susitarimą.
   3 straipsnis
   Įslaptinta informacija
   1.   Naujoji Zelandija imasi atitinkamų priemonių užtikrinti, kad ES įslaptinta informacija būtų saugoma pagal Europos Sąjungos Tarybos saugumo nuostatus, pateiktus Tarybos sprendime 2001/264/EB (1), ir pagal kompetentingų institucijų, įskaitant EUPOL AFGHANISTAN misijos vadovą, tolesnius nurodymus.
   2.   Kai Europos Sąjunga ir naujoji Zelandija yra sudariusios Susitarimą dėl keitimosi įslaptinta informacija saugumo procedūrų, vykdant EUPOL AFGHANISTAN taikomos tokio Susitarimo nuostatos.
   4 straipsnis
   Pavaldumo tvarka
   1.   Visas EUPOL AFGHANISTAN dalyvaujantis personalas lieka visiškai pavaldus savo nacionalinėms institucijoms.
   2.   Nacionalinės institucijos perduoda veiklos kontrolę EUPOL AFGHANISTAN misijos vadovui, kuris vadovauja remdamasis vadovavimo ir kontrolės hierarchine struktūra.
   3.   Misijos vadovas vadovauja EUPOL AFGHANISTAN ir administruoja jos kasdienę veiklą.
   4.   Naujoji Zelandija turi tas pačias teises ir pareigas tvarkant kasdienę EUPOL AFGHANISTAN veiklą, kaip ir operacijoje dalyvaujančios Europos Sąjungos valstybės narės, remiantis šio Susitarimo 1 straipsnio 1 dalyje minimais teisiniais dokumentais.
   5.   EUPOL AFGHANISTAN misijos vadovas yra atsakingas už EUPOL AFGHANISTAN personalo drausmės kontrolę. Prireikus atitinkama nacionalinė institucija imasi drausminių priemonių.
   6.   Naujoji Zelandija skiria nacionalinio kontingento koordinatorių (NKK), kuris atstovauja EUPOL AFGHANISTAN dalyvaujančiam jos nacionaliniam kontingentui. NKK nacionaliniais klausimais atsiskaito EUPOL AFGHANISTAN misijos vadovui ir yra atsakingas už kasdienę kontingento drausmę.
   7.   Sprendimą užbaigti operaciją priima Europos Sąjunga, pasikonsultavusi su Naująja Zelandija, jei operacijos nutraukimo dieną Naujoji Zelandija vis dar prisideda prie EUPOL AFGHANISTAN.
   5 straipsnis
   Finansiniai aspektai
   1.   Naujoji Zelandija prisiima visas išlaidas, susijusias su jos dalyvavimu operacijoje, išskyrus bendrai finansuojamas išlaidas, kaip išdėstyta operacijos veiklos biudžete.
   2.   Laikantis visų Afganistano Islamo Respublikos Vyriausybės ir Naujosios Zelandijos Vyriausybės sudarytų susitarimų nuostatų, fizinių asmenų iš Afganistano mirties ar sužalojimo atveju arba juridiniams asmenims iš Afganistano patyrus nuostolius ar žalą, Naujoji Zelandija, nustačius jos atsakomybę, sumoka kompensaciją Susitarimo dėl misijos statuso, jei toks sudarytas, numatytomis sąlygomis, kaip nurodyta šio Susitarimo 2 straipsnio 1 dalyje.
   6 straipsnis
   Įnašas į veiklos biudžetą
   Kadangi Naujosios Zelandijos dalyvavimas yra svarbus įnašas, būtinas operacijai, Naujoji Zelandija atleidžiama nuo įmokų į EUPOL AFGHANISTAN veiklos biudžetą.
   7 straipsnis
   Susitarimai dėl šio Susitarimo įgyvendinimo
   Europos Sąjungos Tarybos Generalinis sekretorius-vyriausiasis įgaliotinis bendrai užsienio ir saugumo politikai ir atitinkamos Naujosios Zelandijos valdžios institucijos sudaro šiam Susitarimui įgyvendinti būtinus techninius ir administracinius susitarimus.
   8 straipsnis
   Įsipareigojimų nesilaikymas
   Jei viena iš Šalių nesilaiko pirmiau išdėstytuose straipsniuose nustatytų savo įsipareigojimų, kita Šalis turi teisę nutraukti šį Susitarimą, pranešusi apie tai prieš vieną mėnesį.
   9 straipsnis
   Ginčų sprendimas
   Ginčus dėl šio susitarimo aiškinimo ar taikymo šalys tarpusavyje sprendžia diplomatinėmis priemonėmis.
   10 straipsnis
   Įsigaliojimas
   1.   Šis Susitarimas įsigalioja pirmojo mėnesio po to, kai Šalys praneša viena kitai apie šiam tikslui būtinų vidaus procedūrų užbaigimą, pirmąją dieną.
   2.   Šis susitarimas laikinai taikomas nuo jo pasirašymo dienos.
   3.   Šis Susitarimas galioja visą Naujosios Zelandijos dalyvavimo operacijoje laiką.
   
      Priimta du tūkstančiai septintųjų metų spalio trečią dieną Briuselyje dviem egzemplioriais anglų kalba.
      
         
            
         
            Europos Sąjungos vardu
         
      
      
         
            
         
            Naujosios Zelandijos vardu
         
      
   
   
      (1)  OL L 101, 2001 4 11, p. 1. Sprendimais su paskutiniais pakeitimais, padarytais Sprendimu 2007/438/EB (OL L 164, 2007 6 26, p. 24).
   PRIEDAS
   DEKLARACIJOS
   Nurodytos 2 straipsnio 4 ir 5 dalyse
   ES valstybių narių deklaracija:
   „2007 m. gegužės 30 d. Bendruosius veiksmus 2007/369/BUSP dėl Europos Sąjungos policijos misijos Afganistane įkūrimo (EUPOL AFGHANISTAN) taikančios ES valstybės narės stengsis tiek, kiek joms tai leidžiama pagal jų vidaus teisines sistemas, abipusiškumo pagrindu kiek galima atsisakyti galimų pretenzijų Naujajai Zelandijai dėl jų personalo sužalojimo, mirties arba EUPOL AFGHANISTAN naudojamam ir joms priklausančiam turtui padarytos žalos ar praradimo, kai sužalojimas, mirtis, žala arba praradimas:
   
               —
            
            
               buvo sukelti iš Naujosios Zelandijos komandiruoto personalo, jam vykdant su EUPOL AFGHANISTAN susijusias pareigas, išskyrus didelio neatsargumo ar tyčinio nusižengimo atvejus,
            
         
               —
            
            
               ar kilo dėl Naujajai Zelandijai priklausančio turto naudojimo, jeigu tas turtas buvo naudojamas vykdant operaciją, išskyrus šį turtą naudojusio EUPOL AFGHANISTAN personalo, komandiruoto iš Naujosios Zelandijos, didelio neatsargumo ar tyčinio nusižengimo atvejus.“
            
         Naujosios Zelandijos deklaracija:
   „Naujoji Zelandija, prisidėdama prie 2007 m. gegužės 30 d. Bendrųjų veiksmų 2007/369/BUSP dėl Europos Sąjungos policijos misijos Afganistane įkūrimo (EUPOL AFGHANISTAN), stengsis, jei tai jai leidžiama pagal jos vidaus teisinę sistemą, abipusiškumo pagrindu kiek galima atsisakyti pretenzijų kitai EUPOL AFGHANISTAN dalyvaujančiai valstybei dėl jos personalo sužalojimo, mirties arba jai priklausančiam ir EUPOL AFGHANISTAN naudojamam turtui padarytos žalos ar nuostolių, jei toks sužalojimas, mirtis, žala arba nuostoliai:
   
               —
            
            
               buvo sukelti personalo, jam vykdant su EUPOL AFGHANISTAN susijusias pareigas, išskyrus didelio neatsargumo ar tyčinio nusižengimo atvejus,
            
         
               —
            
            
               ar kilo dėl dalyvaujančioms EUPOL AFGHANISTAN valstybėms priklausančio turto naudojimo, jeigu tas turtas buvo naudojamas vykdant operaciją, išskyrus šį turtą naudojusio EUPOL AFGHANISTAN personalo didelio neatsargumo ar tyčinio nusižengimo atvejus.“